Hygyrchedd Cyfeiryddion Teledu ar y Sgrin, (EPGs)
Gwelliannau arfaethedig ar gyfer pobl â namau ar eu golwg 

Gair am y ddogfen hon 
Mae’r ddogfen ymgynghori hon yn rhoi amlinelliad o gynigion Ofcom i ddiwygio’r Cod Ymarfer ar gyfer cyfeiryddion teledu ar y sgrin, (EPGs), i’w gwneud yn haws eu defnyddio i’r bobl sydd â namau ar eu golwg. 
Fe wnaeth Ofcom gyhoeddi ymgynghoriad cychwynnol yn 2015 ac mae wedi ystyried yr ymatebion o’r ymgynghoriad hwnnw, a gyda ffactorau perthnasol eraill, wedi datblygu’r cynigion ag amlinellir yn y ddogfen hon. 
Fel sy’n arferol gyda dogfennau cyhoeddedig eraill gan Ofcom, mae’r ymgynghoriad hwn ar gael ar wefan Ofcom mewn fersiwn PDF sy’n cydweddu â’r rhan fwyaf o raglenni darllen-sgrin. 
Rydym yn gwahodd rhanddeiliaid i ymateb i’r ymgynghoriad hwn erbyn 6 Chwefror 2018. 

Cynnwys  
Adran   
1. Crynodeb

1.	Crynodeb
Cyflwyniad
1.1	Mae'r ddogfen ymgynghori hon yn ceisio barn ar newidiadau arfaethedig Ofcom i'r Cod Ymarfer ar gyfeiryddion rhaglenni electronig (cyfeiryddion teledu ar y sgrin, a elwir yn 'EPGs') i'w gwneud yn haws eu defnyddio i'r nifer cynyddol o bobl sydd â nam ar eu golwg. 
1.2	Dylanwadwyd ar ein hymgynghoriad gan ymatebion i alwad am fewnbwn y cyhoeddom yn 2014, ymgynghoriad blaenorol y cyhoeddom yn 2015 (ymgynghoriad 2015) yn ogystal â thrafodaethau ag amrywiol randdeiliaid ers hynny. Hoffem ddiolch i'r ymatebwyr am eu cyfraniadau i'r alwad am fewnbwn, i ymgynghoriad 2015 ac i'r cyfathrebiadau diweddar, sydd wedi helpu i daflu goleuni ar y materion oedd dan sylw gennym. 
Beth yw'r broblem?
1.3	Mae tua dwy filiwn o bobl â nam ar eu golwg yn y DU, ac maent yn gwylio'r un faint o deledu â phawb arall. Serch hynny, yn wahanol i bawb arall, maent yn cael trafferth sylweddol defnyddio EPGs.  Gall eu dewis o ran beth i'w wylio fod yn gyfyngedig, a hynny'n ddiangen, gan fod defnyddio cyfeirydd rhaglenni teledu ar y sgrin yn cymryd llawer iawn o amser ar y gorau, ac weithiau'n amhosibl.  
1.4	Dros y blynyddoedd diwethaf, mae rhai EPGs wedi dechrau cynnwys nodweddion hygyrchedd sy'n galluogi pobl â nam ar eu golwg i'w defnyddio'n well. Ymysg yr enghreifftiau mae lluniau cyferbyniad uchel, y gallu i chwilio am raglenni â disgrifiadau sain, y gallu i wneud rhannau o'r llun yn fwy neu gynyddu maint y testun, a dewis cael testun yr EPG (fel rhifau sianeli a disgrifiadau rhaglenni) wedi'i ddarllen yn uchel.
1.5	Mae'r nodweddion hyn yn helpu pobl sydd ag amrywiaeth eang o namau ar eu golwg, gan amrywio o'r rheini â golwg aneglur neu gyfyngedig i'r rheini heb olwg defnyddiol o gwbl. Yn anffodus, ychydig iawn o EPGs sy'n cynnwys yr holl adnoddau hyn, ac weithiau mae angen gwella'r adnoddau i gynyddu'r manteision i ddefnyddwyr. 
Beth yw'r ateb sy'n cael ei gynnig?
1.6	Rydym yn cynnig diwygio'r Cod Cyfeirydd Rhaglenni Electronig er mwyn i bobl â nam ar eu golwg allu manteisio, yn y dyfodol, ar nodweddion hygyrchedd ychwanegol a fydd yn eu helpu i ddefnyddio EPGs yn yr un modd â'r rheini heb anableddau o'r fath.
1.7	Yn benodol, byddai'r newidiadau arfaethedig i God Cyfeirydd Rhaglenni Electronig yn ei gwneud yn ofynnol i ddarparwyr EPGs wneud ymdrechion rhesymol i sicrhau, cyn belled ag y bo modd yn ymarferol, bod eu EPGs (fel y ceir mynediad atynt drwy dderbynyddion teledu defnyddwyr safonol) yn cynnwys dewisiadau i ddefnyddwyr allu gwneud y canlynol:
a)	darparu testun sydd ei angen i lywio drwy'r EPG a darparu gwybodaeth am sianeli a rhaglenni sydd yn yr EPG ar lafar (swyddogaeth 'llafar-i-destun') neu 'TTS');
b)	amlygu neu lunio rhestr ar wahân o'r rhaglenni sydd â disgrifiad sain ac arwyddo (swyddogaeth 'hidlo neu amlygu');
c)	addasu arddangosiad y wybodaeth EPG fel bod modd ei wneud yn fwy, neu wneud y testun yn fwy (swyddogaeth 'chwyddo'); 
d)	newid rhwng lluniau diofyn a rhai 'cyferbyniad uchel' ('lluniau cyferbyniad uchel').
1.8	Byddai'r newidiadau arfaethedig i'r Cod Cyfeirydd Rhaglenni Electronig yn berthnasol i EPGs sydd ar gael drwy bob derbynnydd teledu a ddatblygir o 2018 ymlaen.    
1.9	Bydd y newidiadau arfaethedig hyn yn cael eu cefnogi gan anghenion adrodd yn ôl cadarn. Bydd adroddiadau blynyddol am hygyrchedd yr EPG yn sicrhau bod gweithrediad y nodweddion hygyrchedd yn cael ei fonitro’n effeithiol ac yn rhoi’r wybodaeth berthnasol i ddefnyddwyr perthnasol am hygyrchedd ei EPG. 
Pam rydym yn ail-ymgynghori?
1.10	Rydym yn cyhoeddi ail ymgynghoriad yn y cyswllt hwn er mwyn i'n cynigion allu ystyried:
a)	yr ymatebion i ymgynghoriad 2015;
b)	datblygiadau yn y farchnad a datblygiadau technolegol ers 2015;
c)	datblygiadau o ran arferion a dewisiadau defnyddwyr; a 
d)	datblygiadau rheoleiddio a chyfreithiol byd-eang. 
Y camau nesaf
1.11	Mae'r ddogfen hon yn esbonio ein rhesymeg a'r newidiadau rydym yn bwriadu eu gwneud i'r Cod Cyfeirydd Rhaglenni Electronig. Byddem yn falch o gael safbwyntiau ar y cynigion hyn erbyn 5pm ar Ddydd Mawrth, 6 Chwefror 2018. Byddwn yn ystyried pob ymateb a gwybodaeth berthnasol arall cyn dod i benderfyniad. 
1.12	Os, ar ôl ymgynghori, ein bod yn bwriadu rhoi'r newidiadau arfaethedig ar waith, byddwn yn rhoi gwybod i’r Comisiwn Ewropeaidd ac i Aelod-wladwriaethau eraill am y newidiadau, ynghyd â datganiad esboniadol (ar ffurf drafft) yn nodi'r rhesymau drostynt, a hynny'n unol â Chyfarwyddeb Safonau Technegol yr UE (Erthygl 5). Bydd hyn yn rhoi cychwyn ar gyfnod segur statudol o dri mis dan Gyfarwyddeb Safonau Technegol yr UE (Erthygl 6). Byddwn hefyd yn cyhoeddi copi o'r ddogfen hysbysu ar ein gwefan.  
1.13	Yn amodol ar yr ymatebion i'n hymgynghoriad a/neu gan y Comisiwn Ewropeaidd neu Aelod-wladwriaethau eraill, rydym yn bwriadu cyhoeddi penderfyniad terfynol erbyn gwanwyn 2018.  
Y cyhoeddiad mewn fformatau eraill
1.14	Byddwn yn ystyried pob cais rhesymol ar gyfer cyhoeddi'r ddogfen ymgynghori hon mewn fformatau neu ieithoedd eraill. Os hoffech chi wneud cais, gallwch ffonio ein Tîm Cynghori o ddydd Llun i ddydd Gwener rhwng 09:00 a 17:00 ar 020 7981 3040 neu 0300 123 3333. Os ydych chi’n fyddar neu â nam ar eich lleferydd, gallwch chi ddefnyddio ein rhifau ffôn testun, sef 020 7981 3043 neu 0300 123 2024.